Na temelju članka 27. Statuta Skupština Sportske zajednice Grada Poreča na sjednici održanoj dana 29. prosinca 2021. godine donijela je

# Pravilnik o nagradama i priznanjima

OPĆE ODREDBE

**Članak 1.**

U znak priznanja za postignuti sportski rezultat i doprinos u afirmaciji porečkog sporta Sportska zajednica Grada Poreča jednom godišnje dodjeljuje nagrade i priznanja istaknutim porečkim sportašima, sportskim djelatnicima, sportskim klubovima i udrugama.

**Članak 2.**

Ovim Pravilnikom utvrđuje se:

* vrsta nagrada ili priznanja,
* kriteriji i način predlaganja,
* ocjenjivačko tijelo i način izbora,
* objava rezultata, oblik nagrade i način dodjele.

**Članak 3.**

Sportska zajednica Grada Poreča utvrđuje slijedeće vrste nagrada:

1. godišnje nagrade najuspješnijim pojedincima i ekipama,
2. nagrada za životno djelo,
3. posebne nagrade.

# 1. GODIŠNJE NAGRADE

**Članak 4.**

Godišnje nagrade dodjeljuju se najuspješnijim pojedincima i ekipama u znak priznanja za rezultate postignute u periodu od 01. siječnja do 31. prosinca u pojedinoj kalendarskoj godini.

Kategorije u kojima se nagrade dodjeljuju su slijedeće:

1. najuspješniji sportaš,
2. najuspješnija sportašica,
3. najuspješnija muška ekipa,
4. najuspješnija ženska ekipa,
5. perspektivni sportaši-sportske nade,
6. najperspektivniji sportaš/sportašica
7. najaktivniji sportski klub/udruga,
8. najuspješniji sportaš s invaliditetom,
9. najuspješnija sportašica s invaliditetom,
10. najuspješniji trener,
11. najuspješniji sportski djelatnik.

Izbor najuspješnijih u kategorijama od 1. do 4., te od 6. do 11., prethodnog stavka vrši se glasanjem Ocjenjivačkog suda, dok se izbor najuspješnijih u kategoriji 5. prethodnog stavka vrši odlukom Izvršnog odbora.

Kategorijama od 1. do 4., te od 8. do 10. stavka 2. ovoga članka nagrade se dodjeljuju sportašima i sportskim kolektivima koji su vrijedne i vrhunske rezultate ostvarili primarno u seniorskom i mlađe seniorskom dobnom uzrastu, dok se u kategorijama 5. i 6. stavka 2. ovoga članka nagrade dodjeljuju sportašima koji su vrijedne i vrhunske rezultate ostvarili primarno u mlađim dobnim uzrastima (juniori, mlađi juniori, kadeti, mlađi kadeti itd.).

# 2. SPORTAŠ/ICA DESETLJEĆA

**Članak 5.**

Sportska zajednica Grada Poreča ustanovljuje i posebnu nagradu – sportaš/ica desetljeća, za izuzetne sportske rezultate, postignute u ekipnim ili pojedinačnim sportovima, koji su postignuti u desetogodišnjem razdoblju, a koji su rezultati doprinijeli afirmaciji sportaša, kluba/udruge i porečkog sporta u cjelini.

Prva nagrada za sportaša desetljeća dodijeljena je za razdoblje 2001. – 2010. godine. Slijedeća nagrada dodjeljuje se istekom naredne dekade, na svečanosti posvećenoj sportu i sportašima.

Ukoliko u pojedinoj kategoriji nema više od 1 ( jednog) kandidata Izvršni odbor može donijeti odluku o dodjeli nagrade u toj kategoriji bez glasanja Ocjenjivačkog suda.

**Članak 6.**

Nominaciju kandidata navedenih u članku 4. i 5. ovog Pravilnika vrši Povjerenstvo od 5 (pet) člana, koji čine: predsjednik, dopredsjednik, 1 član Izvršnog odbora kojega imenuje Izvršni odbor, tajnik zajednice i predstavnik medija koji prati i izvještava o sportskim događanjima na području Grada Poreča.

Prijedlog za izbor najuspješnijih (nominaciju) u kategorijama iz članka 4. i 5. ovog Pravilnika mogu dati sportske udruge, zajednice sportskih udruga, članovi Izvršnog odbora i Povjerenstvo.

U svaku kategoriju, u pravilu, nominiraju se po 3 (tri) najuspješnija kandidata.

Konačnu nominaciju po svakoj kategoriji, na temelju zaprimljenih prijedloga, utvrđuje Povjerenstvo, a Izvršnom odboru Sportske zajednice Grada Poreča nominacija se dostavlja na znanje, odnosno potvrdu.

**Članak 7.**

U nominaciju za izbor najboljih mogu ući samo sportaši i sportašice koji su članovi klubova na području Grada Poreča.

U nominaciju mogu ući i sportaši/sportašice koji nisu članovi niti jednog kluba, ali moraju imati prebivalište na području Grada Poreča.

U nominaciju za izbor najuspješnijih ekipa mogu ući i one ekipe koje u svojim sastavima imaju i strane državljane.

U nominaciju za izbor najuspješnijeg trenera mogu ući i oni treneri koji treniraju pojedince ili ekipe s područja Grada Poreča, bez obzira na mjesto stalnog boravka, ali uz uvjet da u klubu s područja Grada Poreča rade najmanje 1 (jednu) natjecateljsku sezonu.

U nominaciju za izbor najuspješnijeg trenera mogu ući i oni treneri koji su članovi klubova s područja Grada Poreča, a koji su rezultat za nominaciju ostvarili u reprezentativnim nastupima, bilo kao izbornici, treneri ili ostali članovi stručnih stožera reprezentacija.

U nominaciju za izbor najuspješnijeg trenera mogu ući i oni treneri koji nisu članovi niti jednog kluba, ali imaju prebivalište na području Grada Poreča, a koji su rezultat za nominaciju ostvarili u reprezentativnim nastupima, bilo kao izbornici, treneri ili ostali članovi stručnih stožera reprezentacija.

**Članak 8.**

Ulazak u nominaciju za izbor najuspješnijih zadovoljit će onaj pojedinac ili ekipa koja ostvari vrijedan rezultat na svjetskim ili europskim natjecanjima ili barem vrhunski rezultat na nacionalnoj razini, uzimajući pri tom u obzir i nivo kvalitete pojedinog sporta u državi.

U smislu prethodnog stavka vrijednim rezultatima smatraju se rezultati postignuti na:

- olimpijskim igrama,

- svjetskim i europskim prvenstvima,

- svjetskim i europskim igrama,

- mediteranskim igrama,

- svjetskim i europskim ranglistama,

- službenim svjetskim i europskim natjecanjima i kupovima,

- svjetskim, europskim i međunarodnim ligama,

- međunarodnim mitinzima, regatama, utrkama i turnirima najvišeg službenog rejtinga i klase svjetskih i europskih granskih sportskih saveza,

- domaćim državnim ligaškim natjecanjima, državnim ekipnim i pojedinačnim prvenstvima i kupovima,

- domaćim državnim rang-listama.

Vrijednim rezultatima smatraju se i postavljeni novi ili izjednačeni dosadašnji svjetski, europski i hrvatski rekordi.

**Članak 9.**

Temeljem utvrđene nominacije izbor najboljih izvršit će Ocjenjivački sud koji čine:

* članovi Izvršnog odbora Sportske zajednice Grada Poreča,
* članovi Nadzornog odbora Sportske zajednice Grada Poreča,
* pročelnik/ca gradskog upravnog odjela nadležnog za područje sporta,
* tajnik Sportske zajednice Grada Poreča,
* Stručni savjetnik za unapređenje i razvoj sporta,
* predstavnici svih elektronskih i pisanih medija koji prate sport na području Grada Poreča,
* predstavnik udruge kineziologa.

**Članak 10.**

Svi članovi Ocjenjivačkog suda imaju jednaka prava i glasaju na način da izaberu jednog najboljeg u svakoj kategoriji.

Izuzetno, perspektivnim sportašima – sportskim nadama dodjeljuje se onoliki broj nagrada koliko ih je utvrđeno u toj kategoriji.

Glasanje se vrši na za to predviđenom glasačkom listiću na način da se najboljem kandidatu u pojedinoj kategoriji dodjeljuje pet /5/ bodova, drugoplasiranom tri /3/ boda, a trećeplasiranom jedan /1/ bod.

Svaki glasački listić je pravovaljano ispunjen samo ukoliko je član Ocjenjivačkog suda koji je pristupio glasanju na njega upisao svoje puno ime i prezime, te vlastoručni potpis

Kandidati se na glasački listić upisuju abecednim redom.

**Članak 11.**

Otvaranje koverti i brojanje glasova, na temelju glasačkih listića za svaku nominaciju, vrši

Povjerenstvo, o čemu se sastavlja zapisnik.

Nepravilno ili nepotpuno popunjeni glasački listići proglašavaju se nevažećima.

Rezultati dobiveni na način opisan u prethodnom članku objaviti će se na godišnjoj svečanosti posvećenu sportu i sportašima kojom prilikom će se najboljima i uručiti nagrade.

Rezultati glasanja premjerno se javno objavljuju samo na svečanosti Dan porečkog sporta.

Glasački listići sa rezultatima spremaju se u zapečaćene omotnice i čuvaju do dana proglašenja u sefu Sportske zajednice Grada Poreča, te nakon svečanosti Dana porečkog sporta objavljuju na web stranici zajednice.

**Članak 12.**

Nagradu dobivaju samo najbolji, koji su dobili najveći broj glasova, u svakoj pojedinoj kategoriji, uz izuzetak iz članka 10. stavak 2. ovog Pravilnika.

U slučaju da dva kandidata imaju jednak broj glasova, odluku o najboljem donosi Povjerenstvo, na temelju najvišeg postignutog uspjeha, odnosno najboljeg rezultata.

Oblik nagrade utvrđuje Izvršni odbor Sportske zajednice Grada Poreča.

Nagradu prati i financijska nagrada u visini koju određuje Izvršni odbor Sportske zajednice

Grada Poreča, ukoliko za tu namjenu budu osigurana financijska sredstva, ili ih osigura pravna/fizička osoba koja želi biti sponzor po pojedinoj kategoriji.

# 3. NAGRADA ZA ŽIVOTNO DJELO

**Članak 13.**

U znak priznanja za značajan i izuzetan doprinos razvoju i promicanju sporta na području Grada Poreča Sportska zajednica Grada Poreča ustanovljuje nagradu koja se svake godine dodjeljuje pojedincima kao nagrada za životno djelo u području sporta.

**Članak 14.**

Pravo predlaganja kandidata za nagradu za životno djelo imaju pojedinci, sportski klubovi i udruge, strukovni savezi, koji imaju sjedište i djeluju na području Grada Poreča, kao i Povjerenstvo odnosno Izvršni odbor Sportske zajednice Grada Poreča.

Predlagatelj ne može predložiti sam sebe.

Predlagatelj je dužan prijedlog obrazložiti te potkrijepiti kratkim životopisom i podacima o sportskim aktivnostima i postignutim rezultatima predloženog kandidata.

**Članak 15.**

Za nagradu za životno djelo mogu biti predloženi oni sportski djelatnici koji ispunjavaju slijedeće uvjete :

* da u sportskim klubovima/udrugama aktivno djeluju najmanje 30 (trideset) godina te da su navršili 60 (šezdeset) godina života,
* da su postigli značajna ostvarenja na području znanstvenog, stručnog, pedagoškog i publicističkog rada u sportu,
* da su postigli značajne rezultate kao aktivni sportaši ili da su aktivno utjecali na razvoj sporta.

**Članak 16.**

Godišnje se dodjeljuje 1 (jedna) nagrada za životno djelo.

Nagradu za životno djelo pojedinac može dobiti samo jednom.

**Članak 17.**

Temeljem prispjelih prijedloga, prijedlog utvrđuje Povjerenstvo, a odluku o dodjeli nagrade za životno djelo donosi Izvršni odbor Sportske zajednice Grada Poreča.

**Članak 18.**

Oblik nagrade za životno djelo utvrdit će svojom odlukom Izvršni odbor Sportske zajednice

Grada Poreča.

Sastavni dio nagrade je i pisana povelja.

**Članak 19.**

Nagrada za životno djelo uručuje se na svečanosti posvećenoj sportu i sportašima.

# 4. POSEBNE NAGRADE

**Članak 20.**

Sportska zajednica Grada Poreča dodjeljuje i posebne nagrade.

Odluku o dodjeli posebnih nagrada, na prijedlog Povjerenstva, donosi Izvršni odbor Sportske zajednice Grada Poreča.

**Članak 21.**

Posebna nagrada se dodjeljuje istaknutim pojedincima, sportskim i drugim udrugama ili ustanovama, tvrtkama i drugima koji su svojim radom ili rezultatima dali izuzetan doprinos u razvoju i afirmaciji porečkog, istarskog ili hrvatskog sporta.

Posebnu nagradu utvrđuje Izvršni odbor Sportske zajednice Grada Poreča i dodjeljuje se na svečanosti posvećenoj sportu i sportašima.

**Članak 22.**

Pod posebnim nagradama smatraju se i posebna priznanja sportskim udrugama ili pojedincima prilikom obilježavanja obljetnica rada i djelovanja - 25. godišnjica, 50. godišnjica, 75. godišnjica i 100. godišnjica.

Priznanja iz prethodnog stavka dobitnicima se uručuju prilikom obilježavanja obljetnice.

# 4. SVEČANOST DODJELE NAGRADA

**Članak 23.**

Nagrade i priznanja Sportska zajednica Grada Poreča uručuje jednom godišnje, a nagradu za sportaša desetljeća svake desete godine.

**Članak 24.**

Nagrade se uručuju na svečanosti posvećenoj sportu i sportašima pod nazivom „Dan porečkog sporta“ ili prema članku 22. stavak 2. ovog Pravilnika.

**Članak 25.**

Svečanost „Dan porečkog sporta“ održava se svake godine u drugoj polovici mjeseca siječnja ili prvoj polovici mjeseca veljače, na dan koji će za to biti najprikladniji.

ZAVRŠNE ODREDBE

**Članak 26.**

Tumačenje i primjena odredbi ovog Pravilnika, kao i rješavanje nejasnoća u primjeni ovog Pravilnika, u nadležnosti je Izvršnog odbora Sportske zajednice.

**Članak 27.**

Primjedbe na postupak i primjenu odredbi ovog Pravilnika u pisanom obliku mogu podnijeti isključivo službeni predstavnici klubova/udruga koji su članovi Sportske zajednice Grada Poreča Izvršnom odboru Sportske zajednice Grada Poreča.

Izvršni odbor Sportske zajednice je prvostupanjsko tijelo u rješavanju spora, a Nadzorni odbor Sportske zajednice Grada Poreča drugostupanjsko tijelo.

Odluka Nadzornog odbora Sportske zajednice Grada Poreča o sporu je konačna.

**Članak 28.**

Prijedlog za nagrade koje dodjeljuje Hrvatski olimpijski odbor, Savez sportova Istarske županije ili druga organizacija ili institucija, a odnose na pojedinačne ili ekipne zasluge u oblasti sporta, utvrđuje Povjerenstvo.

**Članak 29.**

Ovaj Pravilnik stupa na snagu danom donošenja, a primjenjuje se od 01. siječnja 2022. godine.

PREDSJEDNIK: Aleksandar Beaković

UR:BROJ : 2167-\_\_\_\_\_\_\_\_\_\_\_2021. Poreč, 29. prosinca 2021.